Α-Arbutin

**α-Arbutin**, ialah sejenis hidrokuinon terglikosil, dan anomer bagi arbutin yang berlaku secara semula jadi. α-Arbutin digunakan dalam industri kosmetik dan farmaseutikal untuk kesan pencerahan kulitnya, rawatan hiperpigmentasi, dan sebagai bahan alternatif yang lebih selamat berbanding hidrokuinon.

## Sifat dan sintesis
α-Arbutin ialah sejenis bahan sintetik yang boleh dihasilkan melalui pengglikosilan berenzim hidrokuinon dengan kehadiran α-amilase dan dekstrin. Hal ini berlaku pada *[[Escherichia coli]]* rekombinan, menggunakan amilase *[[Bacillus subtilis]]* dan fosforilase sukrosa *Leuconostoc mesenteroides*.

Secara strukturnya, ia merupakan bentuk α-anomer bagi arbutin (β-arbutin), dan seperti bentuk β, ia merupakan sejenis perencat enzim tirosinase manusia.

## Kegunaan
α-Arbutin digunakan dalam industri kosmetik dan farmaseutikal untuk kesan pencerahan kulit, rawatan hiperpigmentasi, dan sebagai alternatif rawatan yang mungkin lebih selamat berbanding hidrokuinon. Ia juga mungkin mempunyai sifat pengantioksida, yang boleh melindungi kulit daripada kerosakan radikal bebas.

Ia digunakan dalam produk yang bertujuan untuk memudarkan lentigo suria, jeragat, melasma serta bentuk hiperpigmentasi lain yang melibatkan melanin berlebihan, memberikan warna kulit yang lebih sekata. Untuk tujuan ini, kepekatan sehingga 2% α-arbutin ditambah ke dalam krim muka serta serum, manakala 0.5% ke dalam krim badan.

α-Arbutin menunjukkan pengurangan ketara dari segi sintesis melanin dalam sel melanoma manusia terkultur serta model kulit manusia tiga dimensi, dengan sintesis melanin berkurangan kepada 40% berbanding kumpulan kawalan, menunjukkan potensinya sebagai agen pencerah kulit tanpa menjejaskan daya tahan sel.

## Mekanisme tindakan
Mekanisme tindakan α-Arbutin sebagai agen pencerah kulit terutamanya melalui perencatan berenzim kompetitif tirosinase, yang membawa kepada penurunan penghasilan melanin tanpa menjejaskan ekspresi gen mRNA tirosinase. Ia merupakan perencat tirosinase yang lebih kuat berbanding arbutin.

α-Arbutin secara langsung menghalang aktiviti berenzim tirosinase, yang penting untuk proses sintesis melanin. Tirosinase memangkinkan dua langkah pertama dalam penghasilan melanin: penghidroksilan tirosin kepada -DOPA dan pengoksidaan -DOPA kepada dopakuinon. Dengan menghalang aktiviti tirosinase, α-arbutin mengurangkan pembentukan melanin dalam melanosit.

α-Arbutin tidak menjejaskan ekspresi gen mRNA tirosinase. Hal ini bermakna walaupun α-arbutin menghalang aktiviti enzim tirosinase, ia tidak mengurangkan penghasilan enzim pada peringkat genetik.

Pengurangan melanin ini membawa kepada tona kulit yang lebih cerah dan boleh membantu dari segi rawatan gangguan hiperpigmentasi. Keberkesanan α-arbutin dalam mengurangkan sintesis melanin telah ditunjukkan dalam sel melanoma manusia terkultur serta model kulit manusia tiga dimensi, yang menunjukkan keberkesanannya untuk mengurangkan sintesis melanin.

## Keselamatan dan peraturan
α-Arbutin secara amnya dianggap selamat untuk aplikasi topikal dalam produk kosmetik. Walau bagaimanapun, kepekatan penggunaannya dalam negara-negara Kesatuan Eropah (EU) dihadkan oleh Jawatankuasa Saintifik Suruhanjaya Eropah berkenaan Keselamatan Pengguna kepada 2% dalam krim muka dan 0.5% dalam losyen badan.

## Rujukan